Ettepanek: NÕUKOGU RAKENDUSOTSUS, mille kohaselt lubatakse Luksemburgil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 /* COM/2013/0608 final - 2013/0296 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)[1] artikli 395 lõikele 1 võib nõukogu komisjoni ettepaneku põhjal ühehäälselt anda igale liikmesriigile loa võtta erimeetmed käesoleva direktiivi sätetest erandite tegemiseks eesmärgiga lihtsustada maksu kogumise menetlust või ära hoida teatavat liiki maksudest kõrvalehoidumist või maksustamise vältimist. Komisjonis 24. oktoobril 2012 registreeritud kirjas taotles Luksemburg luba kohaldada erandit direktiivi 2006/112/EÜ artiklist 285, mille alusel oleks Luksemburgil võimalik anda käibemaksuvabastus maksukohustuslastele, kelle aastakäive ei ületa 25 000 eurot. Vastavalt direktiivi 2006/112/EÜ artikli 395 lõikele 2 teavitas komisjon 9. novembri 2012. aasta kirjaga teisi liikmesriike Luksemburgi taotlusest. Komisjon teatas 12. novembri 2012. aasta kirjaga Luksemburgile, et tal on taotluse hindamiseks kogu vajalik teave. Üldine taust Direktiivi 2006/112/EÜ XII jaotise 1. peatükiga on liikmesriikidel lubatud kohaldada väikeettevõtete erikorda, sealhulgas võimalust anda maksuvabastust maksukohustuslastele, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu maksma ning järelikult ei saa ta oma ostudelt käibemaksu maha arvata. Direktiivi 2006/112/EÜ artikli 285 esimese lõigu kohaselt võivad liikmesriigid, kes ei ole kasutanud direktiivi 67/228/EMÜ artikli 14 kohast võimalust kehtestada maksuvabastus või astmelised maksusoodustused, anda maksuvabastuse maksukohustuslastele, kelle aastakäive on maksimaalselt 5 000 eurot või sellega võrdne summa riigi valuutas. Direktiivi 2006/112/EÜ artikli 285 teise lõigu kohaselt võivad kõnealused liikmesriigid anda astmelisi maksusoodustusi maksukohustuslastele, kelle aastakäive ületab liikmesriikide poolt maksuvabastuse kohaldamiseks kehtestatud ülemmäära Komisjonile esitatud teabe kohaselt annab Luksemburg praegu käibemaksuvabastuse maksukohustuslastele, kelle aastakäive ei ületa 10 000 eurot. Peale selle teavitas Luksemburg komisjoni, et ta kasutab direktiivi 2006/112/EÜ artikli 285 teise lõigu kohast võimalust anda astmelisi maksusoodustusi maksukohustuslastele, kelle aastakäive on vahemikus 10 000 – 25 000 eurot. Luksemburgi eesmärk on kohaldada 25 000 euro suurust käibekünnist seoses väikeettevõtete maksuvabastuskorraga ning samas kaotada astmelised maksusoodustused. Luksemburg leiab, et praegune väikeettevõtete maksuvabastuskorra ülemmäära tõstmine 25 000 euroni peaks majanduse elavdamise kava osana ning selleks, et võtta arvesse rahalise väärtuse vähenemist pärast maksuvabastuskava kehtestamist Luksemburgis, võimaldama oluliselt vähendada käibemaksu halduskoormust väikese käibega ettevõtete jaoks ning hoogustada uute võimaluste loomist seda liiki ettevõtete jaoks. Suurendatud maksuvabastuskünnise kehtestamisega lihtsustub Luksemburgi arvates väikeettevõtete käibemaksusüsteem, kuna kava tingimustele vastavate ettevõtete maksukoormus väheneb oluliselt, kui nad vabastatakse paljudest tavapärase käibemaksusüsteemi kohastest kohustustest. Lisaks oleks võetaval meetmel ka selline lisamõju, et vähendatakse selliste ettevõtete halduskoormust, mille suhtes kohaldatakse praegu astmelise maksusoodustuse kava, mis samal ajal kaotatakse. Süsteem oleks maksukohustuslastele vabatahtlik. Luksemburgi ametiasutuste väitel oleks võetaval erimeetmel ainult tühine mõju kogutud käibemaksutulude kogusummale (mitte üle 0,10 %). Ettepaneku valdkonnas kehtivad õigusnormid 2004. aastal tegi komisjon muu hulgas ettepaneku (KOM(2004) 728 (lõplik)[2]) suurendada 100 000 euroni aastast käibekünnist, mida liikmesriigid kasutavad maksukohustuslastele käibemaksuvabastuse andmiseks. Kõnealune ettepanek on endiselt nõukogu menetluses. Keskpikas perspektiivis on komisjon seisukohal, et nimetatud ettepaneku vastuvõtmine oleks sobivam tegutsemisviis kui üksikutel eranditel põhinev killustatud lähenemisviis. Seepärast kutsub komisjon nõukogu üles jätkama läbirääkimisi kõnealuse ettepaneku üle. Kooskõla Euroopa Liidu muude tegevuspõhimõtete ja eesmärkidega Ei kohaldata. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Ei ole asjakohane. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Kavandatava nõukogu otsuse eesmärk on võtta kasutusele lihtsustamismeede, millega kaotatakse paljud selliste ettevõtete käibemaksukohustused, mille aastakäive ei ületa 25 000 eurot ning seepärast on otsusel võimalik positiivne mõju. Erandi kitsa reguleerimisala ning piiratud kohaldamisaja tõttu on mõju igal juhul piiratud. 3. ETTEPANEKU ÕIGUSLIK KÜLG Kavandatud meetmete kokkuvõte Ettepaneku eesmärk on lubada Luksemburgil kehtestada lihtsustamismeede, millega tehakse erand direktiivi 2006/112/EÜ artiklist 285, et vabastada käibemaksust need maksukohustuslased, kelle aastakäive ei ületa 25 000 eurot. Maksukohustuslased võivad endiselt valida tavapärase käibemaksusüsteemi. Õiguslik alus Nõukogu direktiivi 2006/112/EÜ artikkel 395. Subsidiaarsuse põhimõte Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas, kuna käesolev otsus käsitleb liikmesriigile tema enda taotlusel antavat luba ja sellega ei kaasne mingeid kohustusi. Erimeede on erandi piiratud reguleerimisala arvestades kooskõlas taotletava eesmärgiga. Õigusakti valik Kavandatud õigusakt: nõukogu otsus. Muud meetmed ei oleks asjakohased järgmistel põhjustel. Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on kõige sobivam õigusakt, sest selle saab adresseerida üksikule liikmesriigile. 4. MÕJU EELARVELE Ettepanek ei mõju ebasoodsalt käibemaksust saadavatele ELi omavahenditele, sest Luksemburg arvutab välja nõukogu määruse (EMÜ, EURATOM) nr 1553/89 artikli 6 kohase hüvitise. 5. VALIKULISED KÜSIMUSED Ettepanek sisaldab aegumisklauslit. 2013/0296 (NLE) Ettepanek: NÕUKOGU RAKENDUSOTSUS, mille kohaselt lubatakse Luksemburgil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[3] eriti selle artikli 395 lõiget 1, võttes arvesse Euroopa Komisjoni ettepanekut, ning arvestades järgmist: (1) Komisjonis 24. oktoobril 2012 registreeritud kirjas taotles Luksemburg luba kohaldada erandit direktiivi 2006/112/EÜ artiklist 285, mis võimaldaks Luksemburgil anda käibemaksuvabastuse selliste maksukohustuslastele, kelle aastakäive ei ületa 25 000 eurot. Kõnealuse meetme abil oleksid teatavad maksukohustuslased vabastatud kõigist või teatavatest käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis. (2) Direktiivi 2006/112/EÜ artikli 395 lõike 2 kohaselt teatas komisjon 9. novembri 2012. aasta kirjaga teistele liikmesriikidele Luksemburgi taotlusest. Komisjon teatas 12. novembri 2012. aasta kirjaga Luksemburgile, et tal on taotluse hindamiseks kogu vajalik teave. (3) Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu 11. aprilli 1967. aasta teise direktiivi 67/228/EMÜ (käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord)[4] artiklis 14 sätestatud võimalust, vabastada käibemaksust maksukohustuslased, kelle aastakäive ei ületa 5 000 eurot või sellega võrdset summat riigi valuutas ning võivad anda astmelisi maksusoodustusi maksukohustuslastele, kelle aastakäive ületab liikmesriikide poolt maksuvabastuse kohaldamiseks kehtestatud ülemmäära. (4) Luksemburg on teatanud komisjonile, et ta annab praegu käibemaksuvabastuse maksukohustuslastele, kelle aastakäive ei ületa 10 000 eurot ja et ta kasutab võimalust anda astmelisi maksusoodustusi maksukohustuslastele, kelle aastakäive on vahemikus 10 000 – 25 000 eurot. Luksemburg on taotlenud erandmeetmena luba anda käibemaksuvabastuse maksukohustuslastele, kelle aastakäive ei ületa 25 000. (5) Erikorra kohane kõrgem künnis on lihtsustamismeede, kuna see võib märkimisväärselt vähendada väikeettevõtete käibemaksukohustusi ja võimaldaks Luksemburgil lõpetada ettevõtetele koormava astmelise maksusoodustuse kava kohaldamise. Maksukohustuslased võivad endiselt valida tavapärase käibemaksusüsteemi. (6) Komisjon on lisanud käibemaksuga seotud kohustuste lihtsustamist käsitleva nõukogu direktiivi (millega muudetakse direktiivi 77/388/EMÜ) 29. oktoobri 2004. aasta ettepanekule[5] sätted, mille kohaselt lubatakse liikmesriikidel kehtestada käibemaksuvabastuskorra jaoks aastakäibe ülempiiriks kuni 100 000 eurot või samaväärne summa riigi valuutas, kusjuures kõnealust ülempiiri võidakse igal aastal kohandada. Käesolev otsus on kooskõlas kõnealuse ettepanekuga. (7) Erandmeetme kohaldamine ei mõjuta oluliselt lõpptarbimise etapil kogutud käibemaksutulude kogusummat ega mõjuta käibemaksust saadavaid ELi omavahendeid, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artiklist 285 lubatakse Luksemburgil anda käibemaksuvabastus maksukohustuslastele, kelle aastakäive ei ületa 25 000 eurot. Artikkel 2 Käesolev otsus jõustub selle teatavaks tegemise päeval. Käesolevat otsust kohaldatakse kuupäevani, mil jõustuvad ELi eeskirjad, millega muudetakse aastakäibe ülempiire, millest väiksema käibega maksukohustuslastele võidakse anda käibemaksuvabastus, või 31. detsembrini 2016, olenevalt sellest, kumb kuupäev on varasem. Artikkel 3 Käesolev otsus on adresseeritud Luksemburgi Suurhertsogiriigile. Brüssel, Nõukogu nimel eesistuja [1] ELT L 347, 11.12.2006, lk 1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:ET:PDF. [3] ELT L 347, 11.12.2006, lk 1. [4] EÜT 71, 14.4.1967, lk 1303/67. [5] KOM(2004) 728 (lõplik).